Ministrul Afacerilor Interne, Carmen Dan, spune că au fost luate toate măsurile, iar ministerul va colabora cu Serviciul de Protecţie şi Pază pentru mitingul anunțat pentru joi seară la Ateneul Român, unde va avea loc ceremonia oficială de lansare a Președinției României la Consiliul Uniunii Europene. "Nu vreau să înţelegeţi că asta înseamnă o confruntare cu protestatarii. Vrem doar ca acest eveniment foarte important să se desfăşoare fără incidente", a afirmat Dan.

Carmen Dan a spus, la România TV, că responsabil de măsurile de securitate pentru mitingul programat joi seară la Ateneul Român este Serviciul de Protecție și Pază, iar structurile ministerului vor colabora cu această instituţie.





"Vreau să vă asigur că vom colabora cu SPP şi în felul acesta avem toată disponibilitatea şi am luat toate măsurile care se impun pentru păstrarea ordinii publice. Nu vreau să înţelegeţi că asta înseamnă o confruntare cu protestatarii. Vrem doar ca acest eveniment foarte important - vizita Colegiului Comisarilor CE - să se desfăşoare fără incidente. (...) Suntem foarte atenţi în aceasta zonă şi toate informaţiile, aşa cum spune protocolul, vor fi direcţionate către instituţia care coordonează această activitate - aceasta fiind SPP", a declarat Carmen Dan, citată de Agerpres









Pe de altă partă, tot joi seară, în fața Ateneului este anunțat un protest. Evenimentul care va avea loc sub deviza ”We need UE” și ”Vrem Europa, nu dictatură” a fost anunțat, pe Facebook, de organizațiile ”Rezistența”, ”Corupția Ucide” și ”Inițiativa România”. ”Vrem să fim alături de ei. Vrem să fim văzuți de ei. Vrem să se înțeleagă că, în ciuda politicilor guvernării actuale, românii sunt cetățeni ai Europei, care cred în valorile care stau la baza UE: libertate, stat de drept, justiție independentă, solidaritate, transparență în decizii și în cheltuirea banului public”, se arată în anunț.